Eesti esireket Anett Kontaveit (WTA 27.) alustab 50. sünnipäeva pidavat aasta viimast suure slämmi turniiri ehk US Openit teisipäeva hilisõhtul või kolmapäeva esimestel tundidel.

28. asetatud Kontaveit läheb avaringis vastamisi tšehhitari Katerina Siniakovaga (WTA 54.). Nende mäng on teisipäevases ajakavas 10. väljaku viimane ehk neljas matš, enne seda on kavas kaks meeste ja üks naiste mäng. Mängupäev algab Eesti aja järgi kell 18, tõenäoliselt pääseb Kontaveit väljakule südaöö paiku või pärast seda.

Kontaveit ja Siniakova on varem korra mänginud, kui 2016. aastal Guangzhous jäi peale Kontaveit 6:1, 6:1.

Kontaveidile on see neljas kord US Openi põhitabelis mängida. Seni parima tulemuse tegi ta enda debüüdil 2015. aastal, kui jõudis kaheksandikfinaali. Eelmisel ja üle-eelmisel aastal langes ta avaringis konkurentsist välja.